লড়াইটা অবশ্য হয়েছে খুব হাড্ডাহাড্ডি। ‘ইইউ’ ছাড়ার পক্ষে ভোট পড়েছে ৫১.৯%, মোট হিসেবে ১৭,৪১০,৭৪২টি ভোট, আর বিপক্ষে ৪৮.১%, মোট হিসেবে ১৬,১৪১,২৪১টি ভোট। ১৯৯২-এর পরে ব্রিটেনে যতগুলি নির্বাচন হয়েছে সে সব নির্বাচনের চেয়ে অনেক বেশি মানুষ অংশ নিয়েছেন এই গণভোটে। ৩ কোটিরও বেশি মানুষ ভোট দিয়েছেন, শতাংশের হিসেবে ৭১.৮%। ভোট গণনায় দেখা গিয়েছে, লন্ডন বাদে ইংল্যান্ডের বাকি অংশ আর ওয়েলস ‘ব্রেক্সিট’-এর পক্ষে রায় দিয়েছে, কিন্তু স্কটল্যান্ড আর উত্তর আয়ারল্যান্ড রায় দিয়েছে ইউরোপীয় ইউনিয়নে থাকার পক্ষে। মজার কথা হল, লন্ডনের অধিবাসীরাও কিন্তু অধিকাংশই ‘ইইউ’ না ছাড়ার পক্ষে মত প্রকাশ করেছেন।